Ervaar Holland so
Kom ontdek, beloer, ervaar Holland op sy beste
HIER VOLG SO 'N PROESELTJIE VAN ONS PROGRAM ... alle foto's ons eie
Ons hotel is in Den Haag, die mooie Stad van Vrede, vanwaar ons talle uitstappies maak. Die magiese vertellings oor tye van her, gryp mens aan. Die Ridderzaal (foto) en omgewing word ontdek, ons gaan soek Die Meisie met die Pêrel in Mauritzhuis, geniet markte, feeste en kulturele byeenkomste waar deur ons die siel van die inwoners beter leer ken.
Ons gaan een oggend met die trein na Utrecht, die pragtige universiteitstad, propvol verrassings. Dié wat nog beenspiere het, kan die hoogste kerktoring uitklim om asemrowende tonele oor die stad en omgewing te bewonder. Die unieke grag-eetplekke op die plek waar antieke laaiplekke van eeue oue watervervoer was, bly 'n besondere ervaring om te beleef.
Ons ry met die rooi trem van Den Haag af Delft toe vir die oggend. Dalk is daar 'n mark aan waar selfs nog antieke Delftteëls gevind sal kan word, kaas gekoop kan word en lekker eetgoed geproe kan word. Ons gaan loer in in die ou kerke waar koninklikes soos Willem van Oranje begrawe lê, gaan bekyk die geboortehuis van Johannes Vermeer en koop Delft-aandenkings vir almal tuis!
Vroeg een oggend spring ons op die trein na woelige Amsterdam. Daar klim ons op 'n kanaalboot en ontdek die stad sodoende - elkeen klim op en af waar hulle wil. Kunsliefhebbers sal beslis nie die Rijks-of Van Gogh-museums wil misloop nie. Daar is ook die Anne Frank-museumhuis, Rembrandt-plein, Paleis op de Dam, straatkafees, winkels en die heerlike buzz wat net Amsterdam kan bied!
Slegs vir Lentegroepe: Ons vertrek per bus van Den Haag af vir 'n heerlike uitstappie na Keukenhof om dié wonderwêreld van blomme, wandelpaaie, mere, standbeelde en ander kunswerke te gaan bewonder.
Ons ry met die trem na die formidabele gebou en gaan bewonder die tuine, vredesvlam, en natuurlik die pragtige gebou. Dalk is daar 'n tuinkonsert aan en in die besoekersentrum word ons vertel van alles wat in en om die paleis gebeur.
Van daar af stap ons na die Panorama Mesdag, wat monde sal laat oophang, gewaarborg! Dit is 'n 360 grade skildery van die strand. Ons gaan maak ook 'n draai by die Nelson Mandela-standbeeld in Johan de Wittlaan.
Ons ry met die trein na die beroemde kaas-stad, Gouda. Die kaasmuseum word besoek, en ons drentel heerlik tussen die pragtige ou geboutjies rond. 'n Kosmark is moontlik op die program. Ons drink tee en eet 'n lekkerny by een van die eetplekke, voordat ons weer stasie toe stap.
Ons ry per trem strand toe. Ons wandel in die heerlike vars lug en bewonder die koue Noordsee met sy seilbootjies en branderplankryers. Ons stap met die boulevard af na die hawe toe en geniet die kunswerke oral. Die pier is vol winkeltjies en eetplekke. Die kermiswiel kan bestyg word om kilometers ver te sien.
Ons eet middagete in een van oulike 'strandtente' en dié wat van casino's hou kan hul geluk gaan toets. Almal keer terug op hul eie en wanneer hulle wil.
Ons vertrek per trein na die ou stad, Leiden, net noord van Den Haag. Ons gaan bewonder die historiese geboue, ou universiteit, besoek dalk 'n interessante museum en gaan bekyk die horingou windemeul. Later gaan eet ons middagete langs die binnehawegedeelte, stap nog bietjie rond en keer terug na Den Haag.
Wie gaan dit op 'n fiets waag? Vir een van die mees magiese ritte of wandelings ooit, gaan ons deur die Haagse Bos ry/stap. Diep in die bos is Paleis Ten Bosch, die woonplek van die koningsgesin. Ontdek ook klein mere met verskillende watervoëls, beweeg onder 'n digte blaredak op geheime paadjies en bewonder die lieflike bosryke dele waar skugter eekhorings dalk gewaar sal word.